Avainsanat

Tiivistelmä



Avainsanat

1 Kansainväliset sopimukset - Gatt-sopimus - Yksityisten oikeussubjektien mahdollisuus vedota Gatt-sopimuksen määräyksiin sen kanssa ristiriidassa olevien kansallisten säädösten soveltamisen estämiseksi - Mahdollisuuden puuttuminen

(Tullitariffeja ja kauppaa koskeva yleissopimus)

2 Kansainväliset sopimukset - AKT-valtioiden ja ETY:n välillä tehty neljäs Lomén sopimus - Yksityisten oikeussubjektien mahdollisuus vedota Lomén sopimuksen tiettyihin määräyksiin niiden kanssa ristiriidassa olevien kansallisten säädösten soveltamisen estämiseksi

(AKT-valtioiden ja ETY:n välillä 15.12.1989 tehty neljäs Lomén sopimus)

3 Kansainväliset sopimukset - AKT-valtioiden ja ETY:n välillä tehty neljäs Lomén sopimus - Kaupallista yhteistyötä koskevat määräykset - Yleiset kauppajärjestelyt - Syrjivät sisäiset maksut - Kiellon puuttuminen - Jo olemassa olevan Italian kansallisen kulutusveron luonteisen, tuoreita banaaneja koskevan maksun korottaminen - Yhteensoveltumattomuus pöytäkirjan N:o 5 ja edeltävien sopimusten kanssa - Yksityisten oikeussubjektien mahdollisuus vedota tähän yhteensoveltumattomuuteen - Edellytykset

(AKT-valtioiden ja ETY:n välillä 15.12.1989 tehdyn neljännen Lomén sopimuksen 169 artiklan 1 kappale, 177 artiklan 2 kappale ja pöytäkirja N:o 5; AKT-valtioiden ja ETY:n välillä 28.2.1975, 31.10.1979 ja 8.12.1984 tehty ensimmäinen, toinen ja kolmas Lomén sopimus)

Tiivistelmä

4 Tullitariffeja ja kauppaa koskeva yleissopimus ei sisällä määräyksiä, joihin vetoamalla yksityiset oikeussubjektit voisivat vastustaa kansallisissa tuomioistuimissa näiden määräysten kanssa ristiriidassa olevia kansallisten säädösten soveltamista. Tällaisen oikeuden luomisen estävät kyseisen sopimuksen erityispiirteet, joihin kuuluvat erityisesti sen poikkeusmahdollisuuksia, erityisten vaikeuksien esiintyessä toteutettavia toimenpiteitä ja sopimuspuolten välisiä erimielisyyksiä koskevien määräysten suuri joustavuus.

5 Neljännessä AKT-valtioiden ja ETY:n välisessä sopimuksessa sekä kaikissa sitä edeltäneissä AKT-valtioiden ja ETY:n välisissä sopimuksissa ja Euroopan talousyhteisön ja Afrikan valtioiden sekä Madagaskarin välisissä assosiaatiosopimuksissa voi olla määräyksiä yksityisille oikeussubjekteille kuuluvista oikeuksista, joihin he voivat vedota kansallisissa tuomioistuimissa vastustaakseen näiden määräysten kanssa ristiriidassa olevien kansallisten säädösten soveltamista. Tältä osin se seikka, että kyseisille sopimuksille on luonteenomaista sopimuspuolten velvoitteiden välinen huomattava epätasapaino, johon niiden erityisluonne itse asiassa perustuu, ei estä sitä, että näiden sopimusten tiettyjen määräysten välitön oikeusvaikutus (effet direct) tunnustetaan yhteisön oikeusjärjestyksessä.

6 AKT-valtioiden ja ETY:n välillä tehtyä neljättä sopimusta, joka ei sisällä määräyksiä, joiden nimenomaisena tarkoituksena on syrjivien sisäisten maksujen kieltäminen, ei voida tulkita niin, että sen katsottaisiin sisältävän tällaisen kiellon 177 artiklan 2 kappaleessa, jossa kielletään muiden toimenpiteiden kuin siinä sallittujen suojatoimenpiteiden käyttäminen suojelutarkoituksessa tai sen 169 artiklan 1 kappaleessa, jossa kielletään määrällisten rajoitusten tai vaikutukseltaan vastaavien toimenpiteiden soveltaminen. Sopimuksen systemaattisesta tulkinnasta johtuu itse asiassa, että sopimuspuolet eivät ole halunneet säännellä sisäisistä maksuista yleisten kauppajärjestelyjen yhteydessä.

Vaikka kyseiset yleiset järjestelyt eivät estä AKT-valtioista peräisin oleviin banaaneihin kohdistuvaa sisäistä maksua, kuten tätä tuoreisiin banaaneihin kohdistettua kansallista kulutusveroa, joka on otettu Italiassa käyttöön lailla nro 986/64, näihin maksuihin mahdollisesti tehdyt korotukset ovat ristiriidassa neljännen sopimuksen liitteenä olevan banaaneja koskevan pöytäkirjan N:o 5 1 artiklan kanssa. Tässä artiklassa määrätään, että mitään AKT-valtiota ei aseteta sen yhteisön markkinoille suuntautuvan banaaniviennin osalta ja kun on kyse pääsystä sen perinteisille markkinoille ja sen eduista näillä markkinoilla, epäedullisempaan asemaan, kuin joka sillä on aiemmin ollut tai joka sillä ennen sopimuksen voimaantuloa oli; näin ollen tämä artikla sisältää stand still -lausekkeen ja artikla on erityismääräys, jossa "lex specialis derogat generali" -periaatteen mukaisesti määrätään oikeudellisesta järjestelystä, joka on erilainen kuin muiden AKT-valtioista peräisin olevien tuotteiden osalta.

Koska tämän artiklan sanamuoto on selvä ja ehdoton ja sitä vastaava määräys on myös kolmessa ensimmäisessä AKT-valtioiden ja ETY:n välillä tehdyssä sopimuksessa, taloudellinen toimija voi vedota AKT-valtioiden ja ETY:n välillä tehtyihin sopimuksiin vastustaakseen kyseisiä korotuksia, koska ne on tehty 1.4.1976 jälkeen, jolloin ensimmäinen AKT-valtioiden ja ETY:n välinen sopimus tuli voimaan ja koska niiden vaikutuksesta kyseisten banaanien tuonti asetettiin aikaisempaa huonompaan asemaan.